Århus Statsgymnasium, marts 2024

Rejsekontrakt studierejser

Studierejser planlægges og gennemføres med et fagligt indhold. Lærerne udarbejder således et konkret, fagligt program, som inden afrejsen udleveres til eleven, hendes/hans forældre og skolens administration og ledelse.

Retningslinjer og regler for studieture på Århus Statsgymnasium er nærmere beskrevet i dokumentet ”Om studieture på ÅSG”, som kan findes på skolens hjemmeside: <https://www.aarhusstatsgymnasium.dk/forside/udsyn/studieture/>

Der gælder følgende generelle adfærdsregler og retningslinjer for studierejser på ÅSG:

1. På studierejser skal alle deltage fuldt ud i det faglige program. Planlagte aktiviteter er obligatoriske, og mødetider skal overholdes.

2. Eleverne er på studierejsen repræsentanter for Århus Statsgymnasium. Overordnet gælder skolens studie- og ordensregler også her, og det forventes, at eleverne udviser hensynsfuld og ansvarlig optræden både af hensyn til gruppen som helhed og af hensyn til mennesker, der velvilligt stiller deres viden og ekspertise til rådighed. Eleverne skal overholde almindelige regler for god opførsel, bl.a. ved at vise hensyn til andre gæster (støjniveau osv.), ligesom det er en selvfølge, at indkvarteringsstedets regler overholdes. Også under transporten gælder de almindelige regler for god opførsel.

3. Under rejsen er de deltagende lærere suveræne rejseledere. Dette indebærer, at beslutninger, der træffes undervejs, gælder i lige så høj grad som de forud trufne aftaler.

4. Hjemkomsttidspunkt om aftenen kan ikke være senere end kl. 23, medmindre det nødvendiggøres af det faglige program (teatertur o. lign.).

5. Alkohol må ikke medbringes, købes eller indtages under ud- og hjemrejse og under det faglige program. Derudover må alkohol indtages med omtanke, når dette ikke er i modstrid med lovgivningen på destinationen, og da kun i begrænset omfang, dvs. 1-2 genstande pr. aften, fx i forbindelse med middagen.

6. Det er strengt forbudt at medbringe, købe/sælge eller indtage euforiserende stoffer. Dette gælder også på destinationer, hvor dette måtte være helt eller delvist legalt.

7. Der vil være tidspunkter i løbet af studierejsen, hvor eleverne færdes på egen hånd. Også her skal udvises ansvarlighed, hvilket bl.a. indebærer, at eleverne altid følges ad i grupper på mindst to personer. Ingen må færdes alene.

8. Lærerne oplyser eleverne om gældende retningslinjer for rejsen i overensstemmelse med Udenrigsministeriets rejsevejledninger. Det er elevens ansvar at overholde de til enhver tid gældende restriktioner for destinationen mht. vaccinationer, tests og karantæne, uanset om dette er i forbindelse med Covid-19 eller i forbindelse med destinationer, der måtte kræve andre vaccinationer, fx for Hepatitis.

9. Skolen har ikke mulighed for at forsikre eleverne i forhold til hverken uheld eller sygdom. Det er således elevens/forældrenes ansvar at sørge for, at eleven er tilstrækkeligt forsikret ift. fx afbestillingsforsikring, forsinket bagage, sygdom og evt. hjemtransport.

10. Lærerne kan til enhver tid afgøre, om en overtrædelse af skolens studie- og ordensregler, rejsekontrakten eller øvrige aftaler er så grov, at den skal medføre øjeblikkelige sanktioner på stedet (fx udelukkelse fra dele af det faglige program, tidligere hjemkomsttidspunkt om aftenen eller notering af fravær). Ved gentagne eller særligt grove overtrædelser kan det medføre yderligere sanktioner efter hjemkomsten, jf. skolens studie- og ordensregler.

11. Elever, der måtte have udfordringer, som det er hensigtsmæssigt, at rejselærerne kender til, skal oplyse herom ved at krydse af nedenfor. Herefter vil læreren tage initiativ til en samtale. Det kan fx dreje sig om flyskræk, om transportsyge eller om specifik medicinering.

For en god ordens skyld skal vi bede om jeres underskrift med tilsagn om at overholde de nævnte aftaler, incl. eventuelle tillægsaftaler. Arket på næste side afleveres i underskreven stand til rejselæreren inden afrejse. Elever, der er fyldt 18 år, skal selv underskrive. Hvad angår elever, der er under 18 år, skal både eleven og en forælder underskrive.

**AFTALE**

\_\_\_\_ Jeg vil gerne kontaktes med henblik på en samtale inden afrejse.

Undertegnede (fulde navn)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ erklærer sig herved indforstået med at deltage i studierejsen til destinationen\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ på de vedlagte betingelser.

Dato:\_\_\_\_\_\_\_\_\_\_\_\_\_\_\_\_\_\_\_\_\_\_\_ Elevunderskrift:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Forældreunderskrift:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (Hvis eleven er under 18 år)

AFLEVERES TIL DIN REJSELÆRER INDEN AFREJSEN